**Тұрақты комиссияның**

**2021 жылғы 10 тамыздағы**

**қаулысы**

**Нұр-Сұлтан қаласында**

**Нәтижелі жұмыспен қамтуды және**

**жаппай кәсіпкерлікті дамытудың**

**2017-2021 жылдарға арналған**

**«Еңбек» бағдарламасын іске асыру туралы**

«Нұр-Сұлтан қаласында Нәтижелі жұмыспен қамтуды және жаппай кәсіпкерлікті дамытудың 2017-2021 жылдарға арналған «Еңбек» бағдарламасын (бұдан әрі – Бағдарлама) іске асыру туралы» ақпаратты тыңдап және талқылай отырып, Нұр-Сұлтан қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы (бұдан әрі – Тұрақты комиссия) елорданың атқарушы органдарының Бағдарламаны іске асыру бойынша бірқатар жұмыстар атқарып жатқандығын атап өтті.

Бағдарлама еңбек нарығында сұранысқа ие кәсіптік дағдылар мен біліктіліктерді алу, жаппай кәсіпкерлікті және еңбек делдалдығының тиімді моделін дамыту арқылы еңбек ресурстарының сапасы мен әлеуетін арттыруға бағытталған және 3 бағыт бойынша жүзеге асырылады: Бағдарламаға қатысушыларды техникалық және кәсіптік біліммен және қысқа мерзімді кәсіптік оқытумен қамтамасыз ету; жаппай кәсіпкерлікті дамыту; халықты жұмыспен қамтуға жәрдемдесу және еңбек ресурстарының мобильділігі арқылы еңбек нарығын дамыту.

2021 жылдың басынан бастап Бағдарлама шеңберінде жұмыспен қамтылуға жәрдемдесу шараларымен 9 мыңнан астам адам қамтылды.

Нұр-Сұлтан қаласы әкімдігінің жанындағы Халықты жұмыспен қамту мәселелері жөніндегі ведомствоаралық комиссияның шешімімен еңбек нарығында сұранысқа ие 14 мамандық (электргазбен дәнекерлеуші, электр монтері, слесарь-сантехник, кран машинисі, тігінші, шаштараз, аспазшы, наубайшы, кондитер және т.б.) 10 оқу орталығы бойынша бекітілді және бөлінді.

Курстарға 205 адам жіберілді, оның ішінде әйелдер – 175, жастар – 37, мүгедектер – 8 және азқамтылғандар – 10. Оқуды 145 адам аяқтады, оның 86-сы жұмыспен қамту шараларымен қамтылды: 73 - жұмысқа орналастырылды, 13 - гранттар алды.

Жаңа бизнес-идеяларды іске асыруға 400 мемлекеттік грант көзделген, сауда, тамақ және тігін өнеркәсібі және т.б. салалардағы бизнес-жобалар бойынша 342 грант мақұлданды.

Төлем 303 қатысушыға немесе 75,3% - ға жүргізілді. 367 жаңа жұмыс орны құрылды.

Жұмысқа орналасуға тиімді жәрдемдесу көбінесе бос орындар банкін үнемі жаңартып отыру және толықтыру арқылы жүзеге асырылады. «Электрондық еңбек биржасы» интернет - порталында (www.enbek.kz) 962 жұмыс берушіден 5,2 мыңнан астам бос жұмыс орны орналастырылды.

Ағымдағы жылдың 1 шілдесіне мемлекеттік, салалық бағдарламалар мен жеке бастамаларды іске асыру шеңберінде 19 720 жұмыс орны құрылды, оның ішінде 16 008 тұрақты және 3 712 уақытша жұмыс орны.

Еліміздің еңбек күші тапшы өңірлерін жұмыс күшімен қамтамасыз ету мақсатында «Жанұя» отбасы институтын қолдау орталығының базасында өңірлер өкілдерінің қатысуымен азаматтарды көшіру бойынша бос орындар жәрмеңкесі тұрақты түрде өткізіліп тұрады.

Ағымдағы жылдың басынан Солтүстік Қазақстан облысының өкілдерімен азаматтарды ерікті түрде көшіру бойынша 15 бос орындар жәрмеңкесі өткізілді. Нәтижесінде Солтүстік Қазақстан облысына-52 отбасы (194 адам) және Павлодар облысына – 18 отбасы (71 адам) көшті.

Жұмысқа орналасуға мұқтаж азаматтарды барынша қамту және оларды, оның ішінде азаматтардың жекелеген санаттарын жұмысқа орналастыру мүмкіндігін кеңейту үшін барлық мүмкін шаралар қабылдануда. 493 мүгедектігі бар тұлғалар жұмыспен қамтамасыз ету шараларымен қамтылды. 2021 жылы елорданың жергілікті атқарушы органы мүгедектерді жұмысқа орналастыру үшін қала ұйымдарында жұмыс орындарына жұмыскерлердің тізімдік санынан 2-ден 4% - ға дейінгі мөлшерде квота белгіледі.

860 кәсіпорында 6 мыңнан астам жұмыс орнын құру көзделген. Алайда, белгіленген квотаны барлық жұмыс берушілер орындай бермейді. 2 тоқсанның қорытындысы бойынша 860 кәсіпорынның ішінде квотаны 584 орындап, 226 орындамаған, қалғандары таратылуына байланысты немесе басқа негіздер бойынша тізбеден алынып тасталды.

Тұрақты комиссия отырысы барысында Бағдарламаны іске асыру кезінде елорданың атқарушы органдары бюджет қаражатын тиімді жұмсауды қамтамасыз ету қажеттілігі атап өтілді.

«Нұр-Сұлтан қаласы бойынша тексеру комиссиясы» ММ 2020 жылғы 1 қаңтардан 30 қыркүйекке дейінгі кезеңде бюджеттік бағдарламалардың, оның ішінде жұмыспен қамту, әлеуметтік қолдау саласындағы бағдарламалардың іске асырылу тиімділігіне жүргізілген мемлекеттік аудиттің нәтижелері бойынша Бағдарламаны іске асыру барысында жекелеген бұзушылықтарға жол берілгені анықталды.

Мәселен, Бағдарлама шеңберінде көзделген дағдарысқа қарсы шараларды іске асыру кезінде «Нұр-Сұлтан қаласының Жұмыспен қамту және әлеуметтік қорғау басқармасы» ММ (бұдан әрі – Жұмыспен қамту басқармасы) 2020 жылы жоспарланған 470 адамның ішінен 209 адам үшін жастар практикасын ұйымдастыруға бөлінген қаражат нақты игерілген. Бұл ретте, техникалық және кәсіптік білім беру ұйымдарының 7 700 түлегінің тек 5 196 немесе 67,5% ғана жұмысқа орналастырылған. Осылайша, Жұмыспен қамту басқармасы жастарды тәжірибеге тарту үшін жеткілікті шаралар қабылдамаған.

Сондай-ақ, Жұмыспен қамту басқармасы тарапынан мемлекеттік гранттар алған осы бағдарламаға қатысушылар туралы мәліметтерді «Еңбек нарығы» ААЖ уақтылы орналастыру, Бағдарламаға қатысушылардың өтініштері мен құжаттарын комиссияның қарауына жіберу мерзімдерін сақтау, мемлекеттік гранттар алған Бағдарламаға қатысушылар туралы деректерді салық органдарына уақтылы беру бойынша бұзушылықтарға жол берілген.

Бұзушылықтарға жол берудің негізгі себептері қызметкерлердің өздеріне сеніп тапсырылған жұмыс учаскелерінде өздерінің функционалдық міндеттерін тиісінше орындамауы, қызметкерлердің жұмыс жүктемесінің көптігі, басшы құрамы тарапынан қызметкерлердің Қазақстан Республикасы заңнамасының нормаларын сақтауын тиісті бақылауды қамтамасыз етпеуі болып табылады.

Отырыс барысында алғаш рет жұмысқа орналасатын, еңбек тәжірибесі жоқ жастарды қолдау мақсатында іске асырылатын «Алғашқы жұмыс орны» жобасын, алғаш рет жұмыс іздеп жүрген түлектер үшін жұмысқа орналасу мүмкіндігін жетілдіру қажеттілігі туралы мәселе көтерілді.

Сонымен қатар, қазіргі уақытта құрылыс саласындағы мамандарға, медициналық мекемелерде, атап айтқанда санитарларға үлкен сұраныс бар, елордада газдандыру бойынша жұмыстардың жүргізілуіне байланысты газ жабдығын орнату бойынша мамандардың жетіспеушілігі орын алуда.

Жоғарыда баяндалғанның негізінде, «Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасының 2001 жылғы 23 қаңтардағы Заңына сәйкес, Нұр-Сұлтан қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы **ҚАУЛЫ ЕТТІ**:

1. «Нұр-Сұлтан қаласында Нәтижелі жұмыспен қамтуды және жаппай кәсіпкерлікті дамытудың 2017-2021 жылдарға арналған «Еңбек» бағдарламасын іске асыру туралы» ақпарат назарға алынсын.

2. «Нұр-Сұлтан қаласының Жұмыспен қамту және әлеуметтік қорғау басқармасы» ММ, «Нұр-Сұлтан қаласының Білім басқармасы» ММ және «Нұр-Сұлтан қаласының Инвестициялар және кәсіпкерлікті дамыту басқармасы» ММ ұсынылсын:

Бағдарламаны іске асыру барысында бюджет қаражатын тиімді пайдалануды қамтамасыз ету, сондай-ақ Қазақстан Республикасының заңнамасы, оның ішінде Қазақстан Республикасының Бюджет заңнамасы нормаларының талаптарын сақтау;

қызметкерлердің лауазымдық міндеттерін орындау жөніндегі бақылауды және Қазақстан Республикасы заңнамасы нормаларының сақталуын қамтамасыз ету;

«Еңбек» бағдарламасына қатысу мәселелері бойынша елорда тұрғындары арасында тұрақты негізде ақпараттық-түсіндіру жұмыстарын жүргізу;

ТжКБ ұйымдарында оқуды және қысқа мерзімді кәсіптік оқытуды аяқтаған «Еңбек» бағдарламасына қатысушыларды жұмысқа орналастыруға жәрдем көрсету;

жұмыспен қамту саласындағы ахуалды тұрақтандыруды қамтамасыз ету бойынша жұмыс берушілермен жедел өзара іс-қимылды қамтамасыз ету;

жаңа жұмыс орындарын құру бойынша жұмысты күшейту;

кәсіпкерлікті дамыту үшін жағдайлар жасау;

елорданың еңбек нарығында алдағы жылдарға арналған мамандықтар сұранысына тұрақты негізде талдау және болжам жасау;

жаңа инвестициялық жобаларды іске асыруды ескере отырып, кадрларды сапалы даярлауды қамтамасыз ету;

құрылыс саласындағы, медициналық мекемелердегі (санитарлар), газдандыру саласындағы (газ жабдығын орнату/монтаждау жөніндегі мамандар және т.б.) мамандардың қажеттілігіне сәйкес ТжКБ ұйымдарында, қысқа мерзімді курстарда оқыту немесе қолда бар мамандарды қайта даярлау бойынша тиісті шаралар қабылдау;

«Еңбек» бағдарламасына қатысушылардың жұмысқа орналасуы бойынша тұрақты негізде мониторинг жүргізу.

3. «Нұр-Сұлтан қаласының Жұмыспен қамту және әлеуметтік қорғау басқармасы» ММ, «Нұр-Сұлтан қаласы әкімдігінің халықты жұмыспен қамту орталығы» КММ, «Astana» ӘКК» АҚ, Нұр-Сұлтан қаласының Кәсіпкерлер палатасына ұсынылсын:

жұмыс берушілермен бірлесіп «Еңбек» бағдарламасына қатысушыларды «Бірінші жұмыс орны» жобасы бойынша, оның ішінде квазимемлекеттік сектор саласында («Астана – АЭК» АҚ, «Астана-Теплотранзит» АҚ және т. б.) жұмысқа орналастыру бойынша жұмыс жүргізу;

жұмыс берушілерден алынған мамандарға қажеттілік туралы мәліметтер негізінде бос жұмыс орындары банкін қалыптастыру үшін жұмыс берушілермен, оның ішінде Қазақстан құрылысшылар одағымен, «ҚазМұнайГаз» АҚ, «АстанаГаз ҚМГ» АҚ, «ҚазТрансГаз» АҚ кездесу ұйымдастыру;

4. Жоғарыда көрсетілген мемлекеттік органдар мен кәсіпорындар бір ай мерзімде қалалық мәслихатқа осы қаулының орындалуы жөнінде қабылданған шаралар туралы ақпарат ұсынсын.

5. Осы қаулының орындалуын бақылау Нұр-Сұлтан қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясына жүктелсін.

**Нұр-Сұлтан қаласы мәслихатының**

**бюджет, экономика, өнеркәсіп және**

**кәсіпкерлік мәселелері жөніндегі**

**тұрақты комиссиясының төрағасы Н. Көпешов**